Mohammad Razman Abdul Aziz

Latar Belakang

Beliau dilahirkan pada 18 Oktober 1993 di Bukit Rambai, Klebang di negeri Melaka tetapi dibesarkan di Kerinchi, Bangsar South, Kuala Lumpur sehingga berusia 18 tahun sebelum kedua orang tuanya menetap di kampung mereka di Melaka. Bapa Aman, Abdul Aziz adalah seorang pesara perkilangan, manakala ibunya Rohani Baba adalah seorang suri rumah sepenuh masa yang mengusaha perniagaan menjahit  secara kecil-kecilan.  Aman adalah anak bongsu daripada 6 adik-beradik.
Aman menamatkan zaman persekolahan pada 2010 di Sekolah Menengah Kebangsaan Seri Pantai, Kuala Lumpur. Ketika di bangku persekolahan, beliau banyak menyertai kumpulan dikir barat dan kumpulan nasyid selain bergelar Pengerusi Persatuan Pancaragam Sekolah.  Aman kemudian melanjutkan pelajaran dalam bidang seni reka grafik di Kolej Poly-Tech MARA Batu Pahat selama tiga tahun dengan memperolehi Diploma Seni Reka Grafik dengan kepujian Dekan.

Akademi Fantasia 2014

Setelah menamatkan pengajian, Aman sempat bekerja sebagai pereka grafik di sebuah syarikat pengiklanan di Kuala Lumpur selama dua bulan. Pada bulan Jun 2014, Aman mencuba nasib secara suka-suka dalam ujibakat Akademi Fantasia Musim 11. Biarpun tebal dengan sikap pemalu, bakat Aman berjaya dilihat oleh para juri, penyanyi Nurul Wahab dan pemuzik Edrie Hashim dengan berbekalkan lagu "Let Her Go" dendangan Passenger. Seterusnya beliau lulus peringkat keempat bersama guru vokal Shafizawati Sharif dan guru lakonan Fatimah Abu Bakar. Dalam pertandingan itu, Aman bersaing dengan dua belas peserta lain yang kali ini dikemudi oleh penyanyi rock ternama Hattan sebagai pengetua .  Aman merupakan satu-satunya peserta yang tidak mempunyai latar belakang dan pengalaman dalam bidang nyanyian, malahan penglibatannya boleh dikatakan bermula dari kosong .  Masalah utama Aman ketika itu adalah akibat kekurangan pengalaman beraksi di pentas besar, dia terpaksa mengharungi kepayahan untuk membuat persembahan dengan yakin dan konsisten  gara-gara perasaan gemuruh dan malu yang menebal selain sering mendapat lagu yang tidak sesuai dengan vokalnya.
Aman kekal selamat dari penyingkiran dari minggu pertama sehingga minggu kesembilan, biarpun saban minggu menerima kritikan yang agak keras daripada pengkritik tetap Ramli M.S. dan Raja Azura. Biarpun begitu, undian terhadap Aman tetap tinggi kerana semangat ingin belajar , tidak merungut, mempunyai kesabaran yang tinggi dan disiplin yang kuat ditonjolkan di dalam diari hingga meraih sokongan penonton dan mendapat pujian daripada guru vokal Siti Hajar dan guru komunikasi dan Bahasa Inggeris, Fatimah Abu Bakar.  Pada akhir konsert akhir, beliau telah dinobatkan sebagai pemenang tempat kedua mengalahkan 3 finalis lain dan berada di belakang juara Firman Bansir dari Sabah . Mengakui apa yang dilakukannya hanya untuk membuat ibubapanya berbangga dengannya, Aman berjaya membawa pulang wang tunai berjumlah RM30,000 beserta sebuah kereta Perodua MyVi, pakej percutian ke Osaka Jepun untuk seorang tajaan HNH Tours, beserta trofi. Menariknya, sejak minggu pertama bertanding nama Aman sering menjadi sebutan di laman sosial, termasuk trending dalam Malaysia dan sedunia di laman Twitter selama beberapa kali termasuk pada malam konsert akhir .  Kemenangan ini nyata mengejutkan ramai pihak namun Aman bukan saja berjaya menebus kesangsian itu apabila persembahan konsert akhirnya menunjukkan peningkatan yang drastik malahan lagu debutnya, "Without You" meraih perhatian positif pendengar  biarpun sebilangan pengamal media dan pemuzik tempatan tidak begitu mengalu-alukan kehadirannya dengan memberi komen yang tidak membina di laman sosial , sehingga berjaya menggondol naib juara AF2014.

Perkembangan Kerjaya

Aman memulakan kerjaya nyanyian dengan sambutan baik pendengar terhadap lagu debutnya "Without You" yang dimuatkan dalam album studio AF2014 Hits. Lagu tersebut menjadi viral di internet streaming sebelum mendapat perhatian stesen-stesen radio. Dalam masa dua minggu, video muzik lagu tersebut telah mencecah 200,000 tontonan. Pada 23 November 2014, lagu "Without You" berjaya memasuki carta Top 40 Era.fm di tangga ke 38 setelah dua minggu disiarkan oleh radio tersebut. Lagu tersebut juga berjaya tersenarai di tangga ke-54 sebagai Lagu Paling Popular 2014 menerusi program Throwback 100 Era 2014 oleh Era.fm. 
Selain itu Aman juga dilamar untuk membintangi sebuah telefilem arahan pengarah Michael Ang berjudul "Cinta Suci Jadi Saksi", bergandingan bersama aktres popular Elfira Loy. Untuk percubaan pertama dalam dunia lakonan ini, Aman diberi watak utama sebagai mekanik. Ekoran perhatian yang luar biasa diterimanya pasca AF, nama beliau telah disenaraikan sebagai salah seorang daripada 10 artis baharu yang Astro Gempak simpulkan sebagai yang paling menyerlah untuk tahun 2014 .